১৯১৭ সালের ১৯ অক্টোবর প্যারিসের এক প্রাচীন দূর্গ ‘কাসেরানি দ্য ভেনসিনেস’-এ সৈন্যরা গুলি করে হত্যা করে এই নারী গুপ্তচরকে। বৃটিশ সাংবাদিক হেনরি ওয়ালেস এই খবরটি আন্তর্জাতিক বার্তা সংস্থাগুলোতে প্রচার করেন। খবরটি ছিল এরকম, ‘‘সৈন্যরা এসে সারবন্দী হয়ে দাঁড়ালো দূর্গের ভেতরে। তাদের হাতের বন্দুক তখনও নামানো। একজন নন কমিশন অফিসার দন্ডায়মান এই দলটির পেছনে। একটু পরেই মাতাহারিকে নিয়ে একটি গাড়ি প্রবেশ করলো দূর্গে। মাতাহারি শান্ত ভঙ্গীতে গাড়ি থেকে নেমে গিয়ে দাঁড়ালেন একটি কাঠের তক্তার সামনে। কাঠের দন্ডটির সঙ্গে তাকে বেঁধে ফেলার পর নিয়ম অনুযায়ী এলেন পুরোহিত। তার কথা শেষ হওয়ার পর এক সামরিক অফিসার মাতাহারির মাথায় পড়িয়ে দিতে চাইলো সাদা মুখোশ। মাতাহারি প্রশ্ন করলেন,‘এটা কি আমাকে পড়তেই হবে’? অফিসার উত্তরে বললেন ‘সেটা আপনার ইচ্ছা। তাতে কিছু আসবে যাবে না’।